**«Buona Sera»** er en amerikansk sang, skrevet av Carl Sigman og Peter DeRose. Den ble innspilt av Louis Prima med Sam Butera & His True Believers i 1956 og utgitt på single for Capitol, EP-platen *The Wildest Party Part 2* (Capitol EAP 2755) og LP-platen *The Wildest* (Capitol T-755). Produsent var Voyle Gilmore.

Dean Martin spilte inn sin versjon av «Buona Sera» 13. januar 1958 og den ble utgitt på LP-platen *This Is Dean Martin* (Capitol T-1047) 25. august 1958.

I Norge gjorde The Monn Keys en innspilling av sangen. Den ble utgitt på Triola TN 45-136.

Listeplasseringer
-----------------

| Artist | Liste | Høyeste  passering | Uker på listen | Dato for listepassering |
| --- | --- | --- | --- | --- |
| Louis Prima | Norges flagg VG-lista | # 1 | 17 | 1958 |
| Louis Prima | Storbritannias flagg Storbritannia | # 25 | 1 | 22. februar 1958 |

Norske versjoner
----------------

Eigil Berg har skrevet en norsk tekst til «Buona Sera» og Øystein Sunde har skrevet en humoristisk tekst.

| År | Sangtittel | EP-tittel/Albumtittel | Artist | Tekstforfatter | Platetype | Platemerke og katalognummer |
| --- | --- | --- | --- | --- | --- | --- |
| 1976 | «Buona Sera» | *På norsk* | New Jordal Swingers | Eigil Berg | EP | On Records NJS 001 |
| 1979 | «Åna Sira» | *Hærtata hørt* | Øystein Sunde | Øystein Sunde | LP | Philips 6317 049 |

Det var New Jordal Swingers som akkompagnerte Øystein Sunde på hans innspilling av «Åna Sira».

«Åna Sira» med Øystein Sunde
----------------------------

Øystein Sunde ga ut en norsk coverversjon med tittelen «Åna Sira» i mars 1979 på Sundes musikkalbum *Hærtata hørt* (Philips 6317 049). I 2006 ble sangen også utgitt på samlealbumet *Sundes verden – 52 av de aller beste*.

Sunde skrev selv den norske teksten, og tittelen er en fonetisk norsk vri på originaltittelen «Buona Sera». Ellers handler Sundes tekst om miljøvern. Nore II kraftverk blir blant annet nevnt. Sporadisk bruker han den opprinnelige engelske teksten. Åna-Sira er forøvrig et lite tettsted på grensa mellom Rogaland og Vest-Agder. Både tekst og noter til «Åna Sira» ble publisert i notaboka *Kjekkere å ha–2* i 1992.

I solopartiet etterligner Sunde en trompetlyd «på slurva». Midt opp i det hele nevner han navnet til barneunderholderen Kirsten Langbo, for så å imitere hennes trompet lignende kjenningsmelodi «Bayersk polka» (opprinnelig: «Bayrisch-Polka»), som hun brukte da hun åpnet sine innslag i *Barnetimen for de minste*.

New Jordal Swingers var kompband på «Åna Sira». De hadde selv gitt ut en engelskspråklig coverversjon av «Buona Sera» på albumet *Let’s Boogie* i 1975 og en norskspråklig versjon på albumet *På norsk* i 1976. Sunde og New Jordal Swingers dro forøvrig på en fjorten dagers turne sammen med oppstart i Moss 15. oktober 1980.

Musikere og instrumenter («Åna Sira»)
-------------------------------------

* Øystein Sunde: vokal
* Svein Finjarn: gitar
* Eigil Berg: piano, kor
* Håkon Vellesvik: bass, kor
* John Kolloen: trommer
* Ivar Hovden; kor

Sunde fremførte «Åna Sira» i programmet *Øystein i fritt fall* (sendt 12. mai 1979). Et ørlite klipp av dette ble sendt i programmet *Rosenborg – mer enn fotball* (sendt 6. juni 1998. I sistnevnte program fortalte Eigil Berg at «Åna Sira» ble spilt inn på kun en tagning.

Referanser
----------

1. 1 2 3  norwegiancharts.com - Louis Prima - Buona Sera
2. ↑  Louis Prima Sessionography: 1933-1975 By: Ron Cannatella (Louis Prima Estate Archivist) Arkivert 11. oktober 2010 hos Wayback Machine.
3. ↑  Dean Martin Fan Center
4. ↑  Plateboksen – Arne Bendiksen – Diskografi – Singler[*død lenke*]
5. ↑  Chart Stats - Louis Prima - Buona Sera
6. ↑  «New Jordal Swingers - Singler». Arkivert fra originalen 4. mars 2016. Besøkt 3. august 2009.
7. 1 2  Se platecoveret
8. 1 2  *Hærtata hørt* – informasjon på omslagets innerpose
9. 1 2  Sunde, Øystein (1997) *Du må'kke komme her og komme her*. Ex Libris Forlag AS; Oslo. ISBN 82-7384-621-0 s. 128/133
10. ↑  Spinner Records – Medium: *Hærtata Hørt* – Øystein Sunde (mars 1979)
11. ↑  Sunde, Øystein (1992). *Kjekkere å ha–2*. Ex Libris Forlag AS: Oslo. ISBN 82-7384-292-4 s. 104/105
12. ↑  Mic.no – Kirsten Langbo
13. ↑  «B-side etiketten på albumet *Let's Boogie* med New Jordal Swingers.». Arkivert fra originalen 5. mars 2016. Besøkt 25. august 2013.
14. ↑  VG – 17. oktober 1980 side 43
15. ↑  VG – 12. mai 1979 side 58/59
16. ↑  VG – 6. juni 1998 side 62

|  |  |  |
| --- | --- | --- |
| Forrige mottaker:«Sail Along Silv'ry Moon» med Billy Vaughn | **Nummer 1 på VG-lista**(Uke 45 1958–1 1959) | Neste mottaker:«Carolina Moon» med Connie Francis |